S-562/2012

Mál þetta, sem dómtekið var 30. ágúst 2012, er höfðað með ákæru útgefinni af lögreglustjóranum á höfuðborgarsvæðinu 26. júní 2012 á hendur E-kvk-þgf M-kvk-þgf, kt. […], […], „fyrir fjárdrátt með því að hafa, á tímabilinu 16. júní 2008 til 3. september 2010, í starfi sem launafulltrúi hjá KPMG hf., kt. […], dregið sér og nýtt í eigin þágu, samtals kr. 9.789.356, sem ákærða tók út eða millifærði af bankareikningum félagsins í BYR Sparisjóði, sem ákærða hafði prókúru á í starfi sínu í þágu félagsins, og lagði inn á eftirgreinda bankareikninga í eigin nafni eða í nafni föður ákærðu. Fjártökur ákærðu sundurliðast svo:

1. Lagt inn á reikning ákærðu hjá BYR Sparisjóði, nr. 1195-26-5864:

2. Lagt inn á reikning ákærðu hjá Landsbankanum, nr. 130-26-805864:

3. Lagt inn á reikning föður ákærðu, M-kk-ef H-kk-ef, kt. […], hjá BYR Sparisjóði, nr. 1101-26-29124:

Telst þetta varða við 247. gr. almennra hegningarlaga nr. 19/1940.“

Þess er krafist að ákærða verði dæmd til refsingar og til greiðslu alls sakarkostnaðar.

Af hálfu KPMG hf., kt. […], er gerð krafa um endurgreiðslu fjárins, 9.789.356 krónur, auk dráttarvaxta af fjárhæðinni frá kærudegi 6. desember 2010 til greiðsludags.

Ákærða krefst vægustu refsingar er lög leyfa. Ákærða fellst á að greiða umkrafðar skaðabætur. Þá gerir verjandi ákærðu kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sitt. Sannað er með játningu ákærðu og öðrum gögnum málsins að hún er sek um þá háttsemi sem henni er gefin að sök og er brot hennar rétt heimfært til refsiákvæða í ákæru.

Ákærða er fædd í ágúst 1964. Samkvæmt sakavottorði ákærðu hefur hún ekki áður gerst sek um refsiverða háttsemi. Ákærða hefur skýlaust játað brot sitt og samþykkt að greiða skaðabætur og er þetta virt henni til málsbóta. Til refsiþyngingar horfir að ákærða dró sér mikla fjármuni yfir langt tímabil. Að öllu þessu virtu þykir refsing ákærðu hæfilega ákveðin fangelsi í átta mánuði. Þar sem ákærða hefur ekki áður sætt refsingu og langt er um liðið frá því kæra var lögð fram þykir rétt að fresta fullnustu refsingarinnar og skal hún niður falla að liðnum þremur árum frá birtingu dómsins haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða hefur samþykkt skaðabótakröfu sem gerð er í ákæru. Samkvæmt því ber henni að greiða umkrafðar skaðabætur, eins og nánar greinir í dómsorði.

Með vísan til 218. gr. laga nr. 88/2008 ber ákærðu að greiða sakarkostnað. Um er að ræða þóknun verjanda sem þykir hæfilega ákveðin 188.250 krónur, að meðtöldum virðisaukaskatti.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærða, E-kvk-nf M-kvk-nf, sæti fangelsi í átta mánuði, en fresta skal fullnustu refsingarinnar og hún niður falla að liðnum þremur árum frá birtingu dómsins haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða greiði KPMG hf. 9.789.356 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 6. desember 2010 til greiðsludags.

Ákærða greiði í sakarkostnað þóknun verjanda síns, S-kk-ef H-kk-ef hæstaréttarlögmanns, að fjárhæð 188.250 krónur.

S-kvk-nf B-kvk-nf